送趙儀之丞汝陰
作者：蘇過
朝代：宋

paragraphs: 先師詔後人，學優仕有餘。
治身猶農功，勤惰報亦如。
公子生華屋，翛然山澤癯。
胸中一丘壑，結髪談詩書。
閑平風流在，自與常人殊。
清華通帝籍，簪受輝里閭。
我獨求試吏，十室聊卷舒。
未起青雲心，且與黄卷娛。
淮壖留薦饑，待子活焦枯。
前賢迹相踵，詠歌載西湖。
麥秋未可期，往哺當勤劬。
作詩聊祖道，請以書鄰虛。